PÁLYÁZATI TÁJÉKOZTATÓ

**a Hajdúszoboszló Város Önkormányzata által a Gábor Áron utca területén kijelölt ideiglenesen hasznosítható helyek közterület-használati jogosultsága elnyerésének feltételeiről**

**I. Forduló**

2019. március

**Tartalomjegyzék:**

* Pályázati tájékoztató
* TARTALOMJEGYZÉK a pályázat összeállításához
* Közterület-használati engedély iránti kérelem
* Gábor Áron utca kijelölt helyekről térképmásolat
* Nyilatkozat minta (működési engedélyről, és átláthatóságról)
* Hatósági szerződés tervezete
* többször módosított 5/2009.(II.26.) Ör.sz. rendelet a közterület-használat, közterület-hasznosítás helyi szabályairól

**1./** A közterület-használat, közterület-hasznosítás helyi szabályairól szóló többször módosított 5/2009.(II.26.) Ör. számú rendelet /továbbiakban: rendelet/ 13.§ (5) bekezdése alapján Hajdúszoboszló Város Önkormányzata nyilvános árverés lebonyolításával pályázatot hirdet nyári vásári jelleggel, **kijelölt ideiglenesen hasznosítható helyek közterület-használati** jogosultságának meghatározott időre - főszezon időtartamára, 92 napra - történő elnyerésére.

**2**./ A közterület használati jogosultság elnyerése az érvényes pályázatot benyújtók számára nyilvános árverésen történik**. Az árverésen kizárólag az az adószámos magánszemély, egyéni vállalkozó vagy egyéb szervezet képviselője vehet részt, aki érvényes pályázatot nyújtott be. A pályázati anyag benyújtásával kapcsolatosan a hiánypótlás lehetőségét kizárja a Hivatal, így pályázó felelőssége, hogy a szükséges dokumentumokat maradéktalanul becsatolja pályázatához.**

A nyilvános árverésen történő részvétel feltétele, azaz érvényes a pályázó pályázata, amennyiben:

* **pályázatát** az útmutatóban foglalt **tartalmi követelményeknek megfelelően, határidőben és hiánytalanul nyújtotta be;**
* Hajdúszoboszló Város Önkormányzatával (Abban az esetben is szükséges megkérni, ha a pályázat benyújtását megelőzően pályázó nem folytatott adóköteles tevékenységet Hajdúszoboszló Város közigazgatási területén.), az adószámos magánszemély, az egyéni vállalkozó vagy egyéb szervezet - pályázó - székhelyével megegyező települési Önkormányzatával, valamint a NAV-val szemben semminemű adótartozása **nem áll fenn, a hatóságok erre vonatkozó – a nyilvános árverés napjától számított 60 napnál nem régebbi - igazolás**át becsatolta;
* Hajdúszoboszló Város Önkormányzatával szemben nem áll fenn egyéb, nem adójellegű tartozása (erről a pályázat kiírója hivatalból tájékozódik);
* **érvényes vállalkozói igazolvány, vagy cégkivonat,** vagy egyéb szervezet esetében jogszabályban meghatározott, **működését igazoló okirat** másolatát becsatolta.
* a **tevékenység végzésére jogosító igazoló dokumentumot** becsatolta, amennyiben a vállalkozói igazolvány és az egyéb szervezet működését igazoló okirat (pld: cégkivonat) azt nem tartalmazza;
* **bánatpénz megfizetését igazoló** banki átutalás igazolását becsatolta;
* **nyilatkozat**át becsatolta arról, hogy a folytatni kívánt tevékenységre vonatkozó **működési engedély**t - amennyiben a tevékenység végzéséhez ilyen szükséges - a szerződés megkötése után, de legkésőbb a tevékenység megkezdése előtt a Gazdasági Iroda, Városfejlesztési Csoport részére bemutatja. **Amennyiben nem szükséges tevékenysége végzéséhez működési engedély, csatolni szükséges a pályázó erre vonatkozó nyilatkozatát pályázatában!**
* a kijelölt, ideiglenesen hasznosítható helyekhez rendelt, **árusítható termékkörből vagy a végezhető tevékenységi körből jelölte meg az értékesíteni kívánt terméket**, **vagy folytatni kívánt tevékenységet** a közterület használati engedély kérelemhiánymentes kitöltése során; továbbá csatolta a műszaki dokumentációt;
* a nemzeti vagyonról szóló 2011. évi CXCVI törvény 11. §. 10) bekezdése szerint **nyilatkozik arról, hogy átlátható szervezetnek minősül[[1]](#footnote-1)** és erre vonatkozó nyilatkozatát becsatolta a pályázatában;
* becsatolásra került a **meghatalmazás** a nyilvános pályázaton való részvételre, amennyiben releváns.

A pályázati tájékoztatót és mellékleteit az Önkormányzat térítésmentesen biztosítja pályázók részére elektronikusan.

**3./** A közterületi használatának időszaka - főszezon - minden közterület-használati jogosultságot elnyerő /továbbiakban: engedélyes/ esetében 3 hónap (összesen 92 nap), amelyet engedélyes június 1. – augusztus 31. között köteles igénybe venni főszezoni áron.Az engedélyes a főszezont megelőző – 2019. május 1. - 31. között - és azt követő időszakban - 2019. szeptember 1. – 30. között - külön kérelme alapján előnyt élvez más jelentkezővel szemben arra az ideiglenesen kijelölt helyre vonatkozóan, amelyre a hatósági szerződést már megkötötte a főszezonra. Erre vonatkozó igényt legkésőbb 2019. április 23-ig és augusztus 31-ig jeleznie kell írásban a Hivatal felé.

Amennyiben engedélyes a megadott határidőig nem jelzi ezen szándékát, a Hivatalnak lehetősége nyílik az érintett, kijelölt ideiglenes hely szabad hasznosítására a „főszezonon kívüli” időszakban.

A pályázat útján használható, kijelölt ideiglenes közterületi helyeket közterület használat, közterület hasznosítás helyi szabályairól szóló 5/2009. (II.26.) Ör. rendelet 3.sz. mellékletében található térképmásolat tartalmazza.

**A közterület használati díj mértéke főszezonban, a nyilvános licit induló alapára a rendelet 1.sz. függeléke alapján:**

**2019. június 1. – 2019. augusztus 31. között az induló alapár:**

**3 m2 vagy az alatti területigény esetén 500,-Ft/nap;**

**3 m2 felett és 6 m2 vagy az alatti területigény esetén 1.000,-Ft/nap;**

**6 m2 felett és 10 m2 vagy az alatti területigény esetén 1.500,-Ft/nap.**

**2019. évben a Gábor Áron utca területén összesen 21 db – (2-22 sorszámú helyek) ideiglenesen hasznosításra kijelölt közterületi helyre lehet pályázni, a kijelölt helyeken csak az alább felsorolt tevékenységeket lehet végezni:**

- napilap és hetilap, folyóirat, könyv, levelezőlap értékesítés;

- virág értékesítés;

- léggömb, játék, ajándék értékesítés;

- zöldség, gyümölcs értékesítés;

- pattogatott kukorica, főtt kukorica, sült gesztenye értékesítés;

- pirított tökmag, napraforgómag, földimogyoró, egyéb magvak értékesítése;

- vattacukor, cukorka értékesítés;

- fagylalt, jégkrém értékesítés;

- ásványvíz, üdítőital, kávéital értékesítés;

- büfétermék[[2]](#footnote-2) értékesítés;

- sütőipari termékek értékesítése;

- előrecsomagolt sütemények, édességek értékesítése;

- portrérajzolás, henna testfestés, csillámtetoválás, hajfonás.

Az ideiglenes hasznosításra kijelölt helyeken legfeljebb 5 m hosszúságú terület áll rendelkezésre 1-1 árusító hely számára, melyen az árusítás történhet mobil kivitelű gurulókocsiról, árusítóasztalról, árusító pultról, pavilonból vagy büféautóból. **Büféautóból** történő értékesítés a terepviszonyokra és az árusítóhelyek megközelíthetőségére tekintettel a **2-12.** **sorszámú helyeken lehetséges**. Az árusító asztalok, pultok, pavilonok, gurulókocsik és büféautók pontos méreteit - túlnyúlásokkal együtt - is tartalmazó fotóit vagy rajzát a pályázatban csatolni szükséges.

A kijelölt árusító helyekre I. kategóriában 3 m2 és az alatti, II. kategóriában 3 m2 fölött és 6 m2 vagy az alatti, illetve III. kategóriában a 6 m2 fölött és 10 m2 vagy az alatti méretben maximálisan igénybe vehető területnagysággal lehet pályázni.

**TILOS az árusítóhelyek elé és mellé lerakni különböző kartondobozokat, a gyalogos közlekedés számára fenntartott területet leszűkíteni, a gyalogos közlekedést akadályozni.**

**A közterületi árusító helyek személygépkocsival rakodás, áruszállítás céljából kizárólag az 2-12. sorszámú árusító helyek mögötti zúzottköves területről közelíthetők meg, az árufeltöltést kézikocsi használatával szükséges biztosítani, azaz a díszburkolatra gépkocsival ráhajtani szigorúan tilos.**

A pályázat kiírója felhívja a pályázaton részt venni szándékozók figyelmét, hogy a tevékenység végzéséhez szükséges mobil árusító helyek - gurulókocsi, elárusító asztal, vagy pult, (típus is) pavilon vagy büféautó - kialakítása pályázók kötelezettsége és költsége, melyet annak tudatában vállalnak, hogy a pályázat kiírója nem garantálja számukra, hogy 2020. évben is lehetőségük lesz arról, vagy abból árusítani a közterületen, a 2019. évben kijelölt, vagy egyéb helyeken.

A tevékenység végzése során az igénybe vett közterületek - ideiglenesen kijelölt helyek - és azok közvetlen környezetének tisztántartása engedélyes feladatát képezi. A tevékenység gyakorlása időtartamára - főszezon - engedélyes köteles legalább 3 db, a Városgazdálkodási Nonprofit Zrt. által rendszeresített hulladék gyűjtőzsákot megvásárolni - és a helyszínen tartani - a keletkezett hulladék összegyűjtése érdekében. A gyűjtőzsák meglétét igazoló dokumentum a hatósági szerződés megkötésének egyik feltétele, ezért a Polgármesteri Hivatal Városfejlesztési Csoport részére be kell mutatni azt a szerződés megkötése előtt. Főszezonon kívüli időszakban havonta 1-1 zsák megvásárlásával teljesíti fenti kötelezettségét.

A keletkező hulladékok elszállításáról az engedélyeseknek gondoskodni szükséges: A közterületi hulladékgyűjtő edényzetekben tilos elhelyezni a tevékenység végzése során keletkező hulladékot, illetve tilos a hulladékgyűjtők mellé kihelyezni a hulladékgyűjtő zsákot.

A Gábor Áron utca területén azon árusító tevekénységekhez, melyek áramszolgáltatást igényelnek, áramvételi lehetőséget az Önkormányzat biztosít az alább leírt mértékig. Az ezzel járó áramszámlát az engedélyesnek kell kiegyenlítenie az Önkormányzat számlázása alapján. Ettől eltérő áramvételezés nem megengedett. Egy elosztószekrényre (almérőre) több árusítóhely csatlakozik (4 db), ezért az egy elosztóra csatlakozóknak egymás között kell megállapodniuk a fogyasztás mértékének felosztásában.

A Gábor Áron utca területén kijelölt árusító helyek áramellátásához az Önkormányzat elosztó szekrényenként 10A-t, biztosít, melyre egy időben több árusítóhely csatlakozik. Az Önkormányzat, illetve annak Hivatala nem vállal felelősséget az elosztószekrények után használatos elosztók működésével kapcsolatos nem megfelelőségekre, melyek kizárólag csak megfelelően bevizsgált, szabványos elosztók lehetnek. Pályázó tudomásul veszi, amennyiben nem megfelelő áramvételezése miatt az elektromos rendszerben zavar vagy hiba keletkezik, úgy a rendszer újbóli beüzemelésének valamennyi költségét, illetve a többi árushelyen árusítók esetlegesen ebből adódó kárát köteles megtéríteni, az önkormányzat pedig jogosulttá válik a hatósági szerződés azonnali felmondására. Az árusítóhelyek kijelölése úgy történt, hogy az elektromos csatlakozások a lehető legrövidebb távolságon belül elérhetőek legyenek. **Az elektromos kábelek vezetése levegőben, illetve a gyalogosforgalom által is használt díszburkolaton TILOS! Az Önkormányzat egyéb közműcsatlakozást (pld: víz, szennyvíz, csapadékvíz stb…) nem biztosít.**

Az elektromos energiára igényt tartóknak a hatósági szerződés megkötésével egyidejűleg az Önkormányzat felé 20.000,-Ft kauciót kell befizetniük, továbbá be kell nyújtani elosztó szekrényenként az egymás között megkötött, és az **energiafogyasztás felosztására vonatkozó megállapodás** egy példányát szerződéskötéssel egyidejűleg, illetve legkésőbb **2019. július 1. napjáig.** A főszezon befejezésével árusítóhelyenként megtörténik az energiafogyasztás mértékének leolvasása, számlázása, mely biztosítékát a kaució szolgálja. Amennyiben valamely engedélyes kevesebbet fogyaszt, úgy az általa korábban befizetett kaucióból fennmaradó összeg visszafizetésre kerül számára legkésőbb a hatósági szerződés lejártát követő 8 napon belül, amennyiben többet fogyasztott, úgy azt köteles az Önkormányzat felé a kiállított számla alapján legkésőbb 8 napon belül megfizetni.

Az Önkormányzat a Gábor Áron utca területén kijelölt árusító helyeknek nem biztosít eső elleni védelmet. A pályázók ennek tudatában nyújtják be pályázatokat.

Az esővédelemmel is bíró árusító létesítmények ideiglenesen telepíthetők. **Ideiglenes létesítmény a közterületen maximum 180 nap időtartamig helyezhető el kizárólagosan hasznosítási céllal, ezt követően el kell szállítani!**

Valamennyi elárusító helyre vonatkozóan **a hatósági szerződéssel biztosított időtartam lejártát követő 72 órán belül az ideiglenes árusítóhelyet** - gurulókocsi, elárusító asztal vagy pult, pavilon, büféautó - **a közterületről el kell szállítani!** Amennyiben az ideiglenes árusítóhely elszállítása a megadott határidőn belül nem történik meg, úgy az jogellenes közterület-használatnak minősül és a rendelet 19.§ szerinti eljárást vonja maga után, különös tekintettel annak (5) bekezdésére.

**4./** A kijelölt helyek esetében a használati jogot azon pályázó kapja meg, aki a **nyilvános árverésen a legmagasabb használati díjra (Ft/nap) tesz ajánlatot.** Amennyiben az adott helyre egyetlen pályázó nyújtotta be pályázatát, úgy alapáron jogosulttá válik a hely használatára, amennyiben érvényes pályázatot nyújtott be. Az árusító végzésére kijelölt helyek esetében a pályázat kiírója kettő eljárásrend - 4.1/ , 4.2/ - szerint folytatja le az árverést az alábbiak szerint:

**4.1.**/ **Több, azonos nagyságú területigényt** megjelölő pályázó esetén az árverés során az 1 napra eső induló alapár - 500,-Ft/nap vagy 1000,-Ft/nap vagy 1500,-Ft/nap, mely 50,-Ft, 100,-Ft és 150,-Ft-onként emelkedik.

Az árverés részt vevői mindaddig emelik sorszámukat a magasba, amíg az árverés levezetője által bemondott összeget megajánlja, vagyis tartja a licitet. A közterület használatát az nyeri el, aki már csak egyedül tartja kezében sorszámát a magasba az árverést levezető által utoljára bemondott összegnél. Amennyiben az árverést levezénylő által bemondott soron következő összegnél senki sem emeli sorszámát a magasba, azaz az előző körben még sorszámukat magasba emelők egyszerre teszik le azt, úgy a nyertes személye az utolsó körben még kezüket magasba emelők között, sorsolással dől el.

Amennyiben az adott helyre egyetlen pályázó nyújtotta be pályázatát, úgy alapáron jogosulttá válik a hely használatára, amennyiben érvényes pályázatot nyújtott be. A nyertes pályázó a pályázatában megjelölt területnagyságú ideiglenes kijelölt közterületi hely használatára válik jogosulttá. A közterület-használati díj az árverésen megajánlott legmagasabb ár (Ft/nap).

**4.2**/ **Több, eltérő nagyságú** (I. kategóriában 3 m2 és az alatti, II. kategóriában 3 m2 fölött és 6 m2 vagy az alatti, illetve III. kategóriában a 6 m2 fölött és 10 m2 vagy az alatti méretben) **területigényt** megjelölő pályázó esetén a használati jogot azon pályázó kapja meg, aki a nyilvános árverésen a legmagasabb használati díjra tesz ajánlatot (Ft/nap). Abban az esetben ha az érintett helyre csak I. kategóriában pályáznak, az alapár 500,-Ft/nap, mely 50,-Ft-onként emelkedik. Abban az esetben, ha I. és II. kategóriában pályázták meg az adott helyet az árverés során az induló alapár 1.000,-Ft/nap, mely 100,-Ft-onként emelkedik. Ez esetben az I. kategóriában pályázó nyilatkozik először, megajánlja-e az induló magasabb alapárat. Abban az esetben, ha az érintett helyre I., II., és III. kategóriában, vagy I. és III. kategóriában, illetve II. és III. kategóriában adtak be pályázatot, úgy az induló alapár 1.500,-Ft/nap, mely 150,-Ft-onként emelkedik. Ez esetben az I. és II. kategóriában pályázók nyilatkoznak először megajánlják-e az induló magasabb alapárat.

Az árverés részt vevői mindaddig emelik sorszámukat a magasba, amíg az árverés levezetője által bemondott összeget megajánlja, vagyis tartja a licitet. A közterület használatát az nyeri el, aki már csak egyedül tartja kezében sorszámát a magasba az árverést levezető által utoljára bemondott összegnél. Amennyiben az árverést levezénylő által bemondott soron következő összegnél senki sem emeli sorszámát a magasba, azaz az előző körben még sorszámukat magasba emelők egyszerre teszik le azt, úgy a nyertes személye az utolsó körben még kezüket magasba emelők között, sorsolással dől el.

Amennyiben az adott helyre egyetlen pályázó nyújtotta be pályázatát, úgy alapáron jogosulttá válik a hely használatára, amennyiben érvényes pályázatot nyújtott be.

A nyertes pályázó a pályázatában megjelölt területnagyságú ideiglenesen kijelölt közterületi hely használatára válik jogosulttá. A közterület-használati díj az árverésen megajánlott legmagasabb ár (Ft/nap).

**5./ Az árverés lebonyolításának menete:** Az árverésen részt vevők jelenléti íven kerülnek regisztrálásra a helyszínen. Az árverést lebonyolító a beérkezett pályázatokat a megpályázott helyek sorszáma alapján rendszerezi. A kijelölt helyek árverése sorszámuk alapján, azok folyamatos, sorsolásával eldöntött sorrendjében történik. A sorsolás útján kihúzott sorszámú helyre beérkezett pályázatok bontására a helyszínen kerül sor. A sorsolással eldöntött helyre vonatkozó pályázatok benyújtói felállnak és az árverést bonyolító részéről a hangosan bemondott árat kézfelemeléssel elfogadják, vagy el nem fogadás esetén leülnek. A pályázók által benyújtott, kötelezően csatolandó dokumentumok és az árverésen történő részvétel feltételeinek megléte ellenőrzését követően, az érvényes pályázatot benyújtók között kerül sor az adott hely árverésére, az 4./ pontban foglaltak alapján. Tekintve, hogy a pályázatok érvényességének megállapítása a helyszínen, az árusító helyek árverésének sorsolt sorrendjében, folyamatosan történik, az árverés gyors és eredményes lebonyolítása érdekében kérjük, hogy a pályázat mellékleteként csatolt **TARTALOMJEGYZÉK** alapján állítsák össze pályázataikat, így azok érvényességének megállapítása rövidebb időt vesz igénybe!

**6./** A közterületen ideiglenes hasznosításra kijelölt hely használati joga a pályázat nyertesét illeti meg, vele az önkormányzat szerződést köt. **Az elnyert, ideiglenes hasznosításra kijelölt közterületi hely használati joga tovább nem adható!** Amennyiben a nyertes a szerződést nem köti meg, vagy a szerződéskötést követően a helyet visszaadja, úgy az önkormányzat a megüresedett helyre újabb nyilvános árverést ír ki 15 napon belül, mely **pályázaton való részvételből kizárja** azt az adószámos magánszemélyt, vállalkozást, vagy egyéb szervezetet, aki az előző pályázaton nyertesként a szerződést nem kötötte meg, vagy a szerződéskötést követően a helyet visszaadta.

Az Önkormányzat újabb nyilvános árverést írhat ki azon helyekre, melyekre nem érkezett érvényes ajánlat.

**7./** A közterület-használati engedély iránti kérelem nyomtatványa és a pályázati tájékoztató anyag kizárólag az Önkormányzat honlapján, a [www.hajdszoboszlo.eu](http://www.hajdszoboszlo.eu) oldalról tölthető le.

**8./** A pályázatok beküldésének módja:

A pályázatok **KIZÁRÓLAG** postai úton nyújthatók be a Hajdúszoboszlói Polgármesteri Hivatal címére /4200 Hajdúszoboszló, Hősök tere 1./

A borítékon fel kell tüntetni az alábbi szöveget: **"Közterület-használati pályázat 2019. I. forduló, az ajánlattételi határidőig – 2019. 04. 03. - nem felbontható!” A borítékon fel kell tüntetni a megpályázott hely sorszámát is.**

Amennyiben egy pályázó több helyre is benyújtja pályázatát, abban az esetben pályázatát megpályázott helyenként, külön-külön borítékban elhelyezve, kompletten szükséges összeállítania és postára adnia.

A pályázat nyelve: **magyar**

Pályázó részére idegen nyelven rendelkezésre álló dokumentum esetén - amennyiben annak benyújtása szükséges a pályázatban - hivatalos fordítóiroda által magyar nyelvre fordított dokumentum benyújtása szükséges.

**A beadható pályázatok számát a pályázat kiírója az alábbiak szerint korlátozza:**

* adószámos magánszemély, egyéni vállalkozó maximum 2 db helyre pályázhat;
* amennyiben egyéni vállalkozóként vagy adószámos magánszemélyként 1 db helyre pályázik, akkor az egyéb szervezet - ahol az egyéni vállalkozó magánszemély tulajdonosi részesedéssel rendelkezik - maximum 1 db helyre pályázhat;
* egy egyéb szervezet maximum 2 db helyre pályázhat;
* két olyan egyéb szervezet, amelyekben egy magánszemély tulajdonosi részesedéssel rendelkezik maximum 1-1 db helyre pályázhat.

Amennyiben a fentiekben foglalt korlátozásoknak pályázó nem felel meg, a pályázat kiírója a pályázót kizárja a licitálásból, vagy későbbi tudomásra jutás esetén a hatósági szerződéskötéstől eláll. Ez esetben a bánatpénz az Önkormányzatot illeti meg.

A pályázatok beérkezésének véghatárideje:

**2019. április 3. (szerda) 10.00 óra**

A nyilvános árverés lebonyolításának időpontja:

2019. április 3. (szerda) 10.30 óra

A nyilvános árverés helyszíne:

**Hajdúszoboszlói Polgármesteri Hivatal**

**„A” épület I.em. Bocskai tanácsterem**

A hatósági szerződés megkötésének tervezett legkésőbbi időpontja:

**2019. május 17. (péntek)**

A pályázatok kizárólag postai úton küldhetők be, a személyes és az elektronikus benyújtás lehetőségét az önkormányzat kizárja. Pályázó felelőssége, hogy a megadott határidőig pályázata beérkezzen a pályázat kiírójához.

9./ A nyilvános pályázatot Hajdúszoboszlói Polgármesteri Hivatal Gazdasági Iroda, Városfejlesztési Csoportja bonyolítja le.

A pályázat elbírálásán részt vehet a pályázó vagy meghatalmazással rendelkező megbízottja. Meghatalmazás esetén az erről szóló dokumentumot is csatolni szükséges a pályázathoz.

**10./** A közterület-használat csak ideiglenes jelleggel engedélyezhető.

a. visszavonásig;

b. előre meghatározott feltétel bekövetkezéséig;

c. meghatározott időre.

**11./** A közterület-használati engedéllyel rendelkező a közterületet csupán tevékenysége időtartama alatt használhatja.

**12./** A közterület-használati jogosultság másra át nem ruháztató és kizárólag a megjelölt tevékenység gyakorlására jogosít.

**13./** Az önkormányzat a pályázat nyertesével hatósági szerződést köt. **A közterület-használati díjat egy összegben, legkésőbb 2019. július 01. napjáig kell megfizetni.** A közterület-használati díj meg nem fizetése esetén megnyílik az önkormányzat azonnali felmondási joga a hatósági szerződés vonatkozásában.

**14./** A közterület-használati díj beszedéséről, kezeléséről a Hajdúszoboszlói Polgármesteri Hivatal Gazdasági Irodája a közterület rendeltetésszerű használatának ellenőrzéséről a Polgármesteri Hivatal, Igazgatási Iroda Közterület-felügyelete gondoskodik.

**15./** A közterület-használati jogosultságot az Önkormányzat közérdekből megszüntetheti. Ebben az esetben az Önkormányzat (amennyiben a lehetősége engedi) a város egyéb területén újabb közterület használati lehetőséget biztosít, vagy ha ez nem lehetséges, illetőleg engedélyes a felajánlott közterületet nem fogadja el, az általa előre megfizetett időarányos díjat részére az önkormányzat visszafizeti.

**16./ A hatósági szerződést az Önkormányzat felmondhatja azonnali hatállyal, ha:**

a., az engedélyes a közterületet nem az engedélyezett célra, vagy módon használja,

b., a közterület-használatot jogosulatlan számára átengedi,

c., a jogosultsághoz a kérelmező hamis, vagy téves adatszolgáltatás alapján jutott,

d., a szerződésben megállapított hatósági díjat határidőre nem fizeti meg,

e., engedélyes a szerződés megkötését követő körülmény folytán már nem minősül átlátható szervezetnek.

**17./ A pályázat beadásának feltétele, hogy a pályázó 50.000.-Ft/pályázat összegű bánatpénzt megfizeti legkésőbb a pályázat beadással egyidejűleg az Önkormányzat részére**.

A bánatpénz megfizetése kizárólag **banki átutalással történhet,** a 11738084-15728355-00000000 bankszámlaszámra. A Közlemény rovatba szükséges feltüntetni a következő szöveget: **„Bánatpénz-KTH\_II forduló”.**

A befizetett bánatpénzt az Önkormányzat visszafizeti:

* a pályázat visszavonása vagy a nyilvános pályázat elhalasztása esetén 10 munkanapon belül;
* a sikertelenül pályázók részére a nyilvános pályázatot követő 10 munkanapon belül;
* eredménytelen pályázat esetén 10 munkanapon belül;
* nem érvényes vagy a pályázat kiírója által érvénytelennek minősített pályázatot benyújtó pályázók részére 10 munkanapon belül;
* amennyiben a bérleti díj összege nem éri el a befizetett bánatpénz összegét (3m2 bérlése esetén), akkor a különbözet a szezon végén visszafizetésre kerül.

A befizetett bánatpénz az Önkormányzatot illeti:

* a hatósági szerződés megkötésére jogot szerzett ajánlattevővel az előírt határidőn belül a szerződés létrejön, ez esetben a hatósági szerződés megkötését követően esedékes használati díjba beszámításra kerül;
* ha a pályázat nyertese a hatósági szerződés megkötése előtt visszalép, a bánatpénzt nem követelheti vissza;
* ha a pályázat nyertese a hatósági szerződés megkötését követően visszaadja a helyet, a bánatpénzt nem követelheti vissza;
* ha a pályázat nyertese valótlan adatok szolgáltatása révén nyer jogosultságot a közterület ideiglenes hasznosítására.

Amennyiben az engedélyes a hatósági szerződés birtokában megkezdi a hasznosítást, azonban a használati időszak alatt mégis eláll a szerződéstől, úgy a bérleti díj megfizetésére kötelezett minden megkezdett hónap után, mely egész hónapnak számít. Ez esetben a bánatpénz az Önkormányzatot illeti meg.

**18./** A pályázatra jelentkező személy a közterület használati engedély iránti kérelemben aláírásával igazolja, hogy a pályázati tájékoztatót átvette, s jelentkezését a tájékoztatóban foglaltak ismeretében és annak elfogadása mellett adta le.

**19./** A pályázati tájékoztatóban nem szabályozott kérdésekre a vonatkozó helyi rendelet előírásai az irányadóak.

Hajdúszoboszló, 2019. március hó

**Hajdúszoboszló Város Önkormányzata**

1. *A nemzeti vagyonról szóló 2011. évi CXCVI. Törvény 11. §. 10) bekezdése alapján nemzeti vagyon hasznosítására vonatkozó szerződés csak természetes személlyel vagy átlátható szervezettel köthető. 3. § 1) bekezdés alapján: Belföldi vagy külföldi jogi személy vagy jogi személyiséggel nem rendelkező gazdálkodó szervezet az alábbi esetben minősül átláthatónak:a) tulajdonosi szerkezete, a pénzmosás és a terrorizmus finanszírozása megelőzéséről és megakadályozásáról szóló törvény szerint meghatározott tényleges tulajdonosa megismerhető (nyilvánosan működő részvénytársaság kivételével),b) az Európai Unió tagállamában, az Európai Gazdasági Térségéről szóló megállapodásban részes államban, a Gazdasági Együttműködési és Fejlesztési Szervezet tagállamában vagy olyan államban rendelkezik adóilletőséggel, mellyel Magyarországnak a kettős adóztatás elkerüléséről szóló egyezménye van, c)nem minősül a társasági adóról és az osztalékadóról szóló törvény szerint meghatározott ellenőrzött külföldi társaságnak,* *d) a gazdálkodó szervezetben közvetlenül vagy közvetetten több, mint 25%-os tulajdonnal, befolyással, vagy szavazati joggal bíró jogi személy, jogi személyiséggel nem rendelkező gazdálkodó szervezet tekintetében az a.), b.), c.) pontok szerinti feltételek fent állnak.* [↑](#footnote-ref-1)
2. *büfétermékek: a forgalmazás helyén előállított grillezett húsok, frissen sültek, sült és főtt kolbász, hurka, virsli, füstölt vagy sült hal, lángos-, palacsintafélék, meleg és hideg szendvicsfélék, valamint az ezek fogyasztásához közvetlenül kapcsolódó termékek, és gyárilag előre csomagolt élelmiszerek, valamint az italok kivéve szeszesital;* [↑](#footnote-ref-2)